# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-1637/2015

**1699a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov a ktorým sa menia a dopĺňajú niektoré zákony (tlač 1699a) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1944 z 23. septembra 2015 pridelila vládny návrh zákona, ktorým sa mení zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov a ktorým sa menia a dopĺňajú niektoré zákony **(tlač 1699)** na prerokovanie týmto výborom:

 Ústavnoprávnemu výboru Národnej rady SR,

 Výboru Národnej rady SR pre financie a rozpočet a

 Výboru Národnej rady SR pre kultúru a médiá.

Uvedené výbory prerokovali predmetný vládny návrh zákona v stanovenom termíne.

 **II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Vládny návrh zákona, ktorým sa mení zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov a ktorým sa menia a dopĺňajú niektoré zákony **(tlač 1699)** výbory prerokovali a odporučili **schváliť** s pozmeňujúcimi a doplňujúcimi návrhmi**:**

Ústavnoprávny výbor NR SR uznesením č. 681 z  3. novembra 2015,

Výboru Národnej rady SR pre financie a rozpočet uznesením č. 479 z  3. novembra 2015 a

 Výbor Národnej rady Slovenskej republiky pre kultúru a médiá uznesením č. 224
z 5. novembra 2015.

**IV.**

 Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

K čl. II bod 2

V čl. II bode 2 § 4 ods. 2 písm. p) sa slovo „prerokuje“ nahrádza slovom „prerokúva“.

Formulačná pripomienka. Prerokúvanie informácie o zápisoch do evidencie nie je jednorazovou činnosťou, ale opakujúcou sa činnosťou.

 Ústavnoprávny výbor NR SR

Výbor NR SR pre financie a rozpočet

 Výbor NR SR pre kultúru a médiá

 **Gestorský výbor odporúča schváliť**

V čl. II sa za 5. bod vkladá nový 6. bod, ktorý znie:

„6. V § 17 odsek 2 znie:

„(2) Členov odborných komisií vymenúva a odvoláva rada na návrh riaditeľa z osôb, ktoré mu navrhnú právnické osoby, ktoré vykonávajú činnosť v oblasti umenia, kultúry alebo v oblasti kreatívneho priemyslu. Členstvo v odbornej komisii trvá dva roky a je nezastupiteľné.“.“.

Ostané body sa primerane prečíslujú.

Vzhľadom na navrhovaný čl. I, v zmysle ktorého v pôsobnosti Ministerstva kultúry Slovenskej republiky v oblasti dotácií zostáva len ochrana, obnova a rozvoj kultúrneho dedičstva v oblasti pamiatkového fondu  a ochrana, obnova a rozvoj kultúrneho dedičstva v ostatných oblastiach pamiatkového fondu (ako napríklad vybrané aktivity  v knižničnej, múzejnej a v galerijnej oblasti, zabezpečenie ochrany a bezpečnosti kultúrneho dedičstva prostredníctvom technických zariadení  a vybavenia objektov, priestorov alebo akvizičná činnosť múzeí, galérií a knižníc) prechádza na Fond na podporu umenia. Z tohto dôvodu je nevyhnutné, aby v odborných komisiách fondu pôsobili aj odborníci z oblasti múzea, galériie alebo knižnice, ktorých navrhovateľom budú okrem „profesijných združení, ktoré sú registrované alebo evidované na Ministerstve vnútra Slovenskej republiky“, aj právnické osoby, ktoré vykonávajú činnosť v daných oblastiach a nie sú registrované alebo evidované na Ministerstve vnútra Slovenskej republiky.

Z uvedeného dôvodu sa navrhuje rozšíriť okruh oprávnených navrhovateľov kandidátov na členov odborných komisií Fondu na podporu umenia vypustením kogentnej viazanosti na profesijné združenia, ktoré sú registrované alebo evidované na Ministerstve vnútra Slovenskej republiky.

 Výbor NR SR pre kultúru a médiá

 **Gestorský výbor odporúča schváliť**

K čl. II bod 10

V čl. II bode 10 § 25b ods. 3 sa za slová „náležitosti podľa § 25c“ vkladajú slová
„ods. 1“.

Spresňuje sa vnútorný odkaz na údaje o žiadateľovi, ktoré musí obsahovať žiadosť, a to aj vzhľadom na skutočnosť, že absencia príloh žiadosti podľa § 25c ods. 2 je uvedená samostatne v ďalšom texte § 25b ods. 3.

 Ústavnoprávny výbor NR SR

Výbor NR SR pre financie a rozpočet

 Výbor NR SR pre kultúru a médiá

 **Gestorský výbor odporúča schváliť**

V čl. II 10. bode § 25b odsek 6 znie:

„(6) Kancelária

a) zapíše žiadateľa na základe súhlasu riaditeľa do evidencie profesionálnych umelcov a vydá profesionálnemu umelcovi preukaz alebo

b) oznámi žiadateľovi odmietnutie zápisu do evidencie profesionálnych umelcov, ak žiadateľ v lehote podľa odseku 3 neopravil alebo nedoplnil žiadosť a jej prílohy alebo ak zápis odmietol riaditeľ podľa § 13 ods. 2 písm. j).“.

Spresňuje sa úprava postupu kancelárie pri zápise profesionálneho umelca do evidencie profesionálnych umelcov a pri odmietnutí zápisu profesionálneho umelca do evidencie profesionálnych umelcov.

 Výbor NR SR pre kultúru a médiá

 **Gestorský výbor odporúča schváliť**

K čl. II bod 12

V čl. II bode 12 sa v úvodnej vete slová „vkladá § 28a“ nahrádzajú slovami „dopĺňa § 29“ a § 28a sa označuje ako § 29.

Legislatívno-technická pripomienka. Vzhľadom na to, že § 28 je zároveň posledným paragrafom je potrebné označiť dopĺňaný paragraf ako § 29.

 Ústavnoprávny výbor NR SR

Výbor NR SR pre financie a rozpočet

 Výbor NR SR pre kultúru a médiá

 **Gestorský výbor odporúča schváliť**

V čl. IV sa slová „1. novembra 2015“ nahrádzajú slovami „15. decembra 2015“ a slová „1. januára 2016“ sa nahrádzajú slovami „2. januára 2016“.

Posunutie dátumu účinnosti návrhu zákona sa navrhuje vzhľadom na priebeh a dĺžku legislatívneho procesu v Národnej rade Slovenskej republiky.

 Výbor NR SR pre kultúru a médiá

 **Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku NR SR odporúča Národnej rade Slovenskej republiky uvedený vládny návrh zákona (tlač 1699) v znení schválených **pozmeňujúcich a doplňujúcich návrhov** **s c h v á l i ť.**

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 až 6** s návrhom **schváliť.**

 Spoločná správa výborov Národnej rady Slovenskej republiky o výsledku prerokovania predmetného vládneho návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá **č. 228** z 10. novembra 2015.

 Gestorský výbor určil poslanca **Jána Senka**  za spoločného spravodajcu výborov a poveril ho, aby predniesol spoločnú správu o výsledku prerokovania vládneho návrhu zákona na schôdzi Národnej rady Slovenskej republiky podľa § 25, § 80, § 83, § 84 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 10. novembra 2015

**Dušan Jarjabek, v. r.**

predseda

Výboru NR SR pre kultúru a médiá